Oscar-moordverhoor: Glo onmoontlik om skote se volgorde te bepaalBarry Roux SC vir Oscar Pistorius op 8 Mei 2014 Foto: Werner Beukes/SAPA/Pool Dit is glo nie moontlik om presies te bepaal in watter volgorde Oscar Pistorius die skote gevuur het wat tot Reeva Steenkamp se dood gelei het nie, het die Pretoriase hooggeregshof Donderdag gehoor. Thomas “Wollie” Wolmarans, ŉ ballistiese kenner, het tydens die atleet se moordverhoor gesê hy het ŉ fragment van ŉ koeël in die toiletbak opgespoor en dit aan die polisie oorhandig. Polisiebeamptes wat die misdaadtoneel ondersoek het, het glo nie dié bewysstuk opgemerk nie. Wolmarans sê die tipe koeëls wat Pistorius gebruik het, swel soos ŉ sampioen wanneer dit ŉ teiken tref en veroorsaak ŉ groter wond. Hy het getuig dit is dus nie moontlik om presies te bepaal in watter volgorde die skote gevuur is of in watter posisie Steenkamp se liggaam was toe sy geskiet is nie. Wolmarans se getuienis duur Vrydag voort. Pistorius word van moord aangekla nadat hy Steenkamp op 14 Februarie 2013 by sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. -SAPA Klik hier om die hooftrekke van die hofverrigtinge gratis op Maroela Media te volg.